Document ID: 31981R3557

*****
ΚΑΝΟΝΙΣΜΟΣ (ΕΟΚ) αριθ. 3557/81 ΤΗΣ ΕΠΙΤΡΟΠΗΣ
της 8ης Δεκεμβρίου 1981
περί κατατάξεως εμπορευμάτων στη διάκριση 48.07 Δ του Κοινού Δασμολογίου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 97/69 του Συμβουλίου της 16ης Ιανουαρίου 1969 περί των μέτρων που πρέπει να ληφθούν για την ομοιόμορφη εφαρμογή της ονοματολογίας του Κοινού Δασμολογίου (1), όπως τροποποιήθηκε τελευταία από την πράξη προσχωρήσεως της Ελλάδος, και ιδίως το άρθρο 3,
Εκτιμώντας:
ότι για να εξασφαλισθεί η ομοιόμορφη εφαρμογή της ονοματολογίας του Κοινού Δασμολογίου, πρέπει να θεσπισθούν διατάξεις σχετικές με τη δασμολογική κατάταξη του προϊόντος που παρουσιάζεται σε ρόλλους και αποτελείται από δύο φύλλα κολλημένα μεταξύ τους, από τα οποία το ένα είναι κατασκευασμένο από χαρτόνι ημιλελευκασμένο βάρους 320 γρ/μ2, επικεκαλυμμένο και από τις δύο επιφάνειες με επίχριση πολυαιθυλενίου βάρους αντιστοίχως 14 και 18 γρ/μ2, και το άλλο από αλουμίνιο βάρους 26 γρ/μ2 και πάχους κατωτέρου των 0,20 χιλιοστομ., επικεκαλυμμένο επίσης επί της μιας επιφανείας με επίχριση πολυαιθυλενίου βάρους 35 ή 50 γρ/μ2·
ότι το Κοινό Δασμολόγιο, το οποίο έχει προσαρτηθεί στον κανονισμό (ΕΟΚ) αριθ. 950/68 του Συμβουλίου (2), όπως τροποποιήθηκε τελευταία από τον κανονισμό (ΕΟΚ) αριθ. 3300/81 (3), αναφέρει στην κλάση 48.07: Χάρτης και χαρτόνια φέροντα επιχρίσεις ή επαλείψεις, εμπεποτισμένα ή κεχρωσμένα κατ' επιφάνειαν (κατ' απομίμησιν μαρμάρου, διαφόρων σχεδίων και παρόμοια) ή τετυπωμένα (έτερα των του κεφαλαίου 49), εις κυλίνδρους ή φύλλα· και στην κλάση 76.04: Φύλλα και ταινίαι λεπταί εξ αργιλίου (έστω και έκτυπα, κεκομμένα εις σχήματα, διάτρητα, επενδεδυμένα, τετυπωμένα ή επικεκολλημένα επί χάρτου ή χαρτονίου, τεχνητών πλαστικών υλών ή παρομοίων υποθεμάτων), πάχους 0,20 χιλιοστομ. και ολιγώτερον (μη συμπεριλαμβανομένου του υποθέματος)· ότι για την κατάταξη του προαναφερθέντος προϊόντος, είναι δυνατόν να ληφθούν υπόψη οι εν λόγω κλάσεις·
ότι το εν λόγω προϊόν χρησιμοποιείται για την κατασκευή συσκευασιών για χυμούς φρούτων, γάλακτος, κλπ.·
ότι εξάλλου, το εν λόγω προϊόν, ως εκ της φύσεως και της κατασκευής του, δεν είναι δυνατόν να θεωρηθεί ως λεπτό φύλλο από αλουμίνιο επί υποθέματος εκ χάρτου, το οποίο πρέπει να καταταχθεί στην κλάση 76.04, σύμφωνα με τη σημείωση 1 κ) του κεφαλαίου 48 του Κοινού Δασμολογίου· ότι πρόκειται για προϊόν που αποτελείται από διαφορετικά υλικά, και το οποίο πρέπει να καταταχθεί βάσει του γενικού κανόνος 3 β) της ερμηνείας της ονοματολογίας του Κοινού Δασμολογίου·
ότι μεταξύ των υλικών που το αποτελούν αυτό που προσδίδει στο εν λόγω προϊόν το χαρακτήρα του, και κυρίως καθιστά δυνατή τη χρησιμοποίησή του για τους προαναφερθέντες σκοπούς, είναι το φύλλο από επικεκαλυμμένο χαρτόνι·
ότι εξάλλου, ένα ανάλογο προϊόν, το οποίο προορίζεται για την ίδια χρήση, κατατάχθηκε από το Συμβούλιο Τελωνειακής Συνεργασίας στην κλάση 48.07· ότι, κατά συνέπεια, το εν λόγω προϊόν πρέπει να καταταχθεί στην κλάση 48.07 του Κοινού Δασμολογίου, και ειδικότερα στη διάκριση 48.07 Δ·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Ονοματολογίας του Κοινού Δασμολογίου,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το προϊόν που παρουσιάζεται σε ρόλλους και αποτελείται από δύο φύλλα κολλημένα μεταξύ τους, από τα οποία το ένα είναι κατασκευασμένο από χαρτόνι ημιλελευκασμένο βάρους 320 γρ/μ2, επικεκαλυμμένο και από τις δύο επιφάνειες με επίχριση πολυαιθυλενίου βάρους αντιστοίχως 14 και 18 γρ/μ2, και το άλλο αλουμίνιο βάρους 26 γρ/μ2 και πάχους κατωτέρου των 0,20 χιλιοστομ. επικεκαλυμμένο επίσης επί της μιας επιφανείας με επίχριση πολυαιθυλενίου βάρους 35 ή 50 γρ/μ2, πρέπει να καταταχθεί στην ακόλουθη διάκριση του Κοινού Δασμολογίου:
48.07 Χάρτης και χαρτόνια φέροντα επιχρίσεις ή επαλείψεις, εμπεποτισμένα ή κεχρωσμένα κατ' επιφάνειαν (κατ' απομίμησιν μαρμάρου, διαφόρων σχεδίων και παρόμοια) ή τετυπωμένα (έτερα των του κεφαλαίου 49), εις κυλίνδρους ή φύλλα:
Δ. Λοιπά
Άρθρο 2
Ο παρών κανονισμός αρχίζει να ισχύει την εικοστή πρώτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 8 Δεκεμβρίου 1981.

Labels: 3
1